Gandia continua apostant per la transformació digital amb la sol·licitud d'ajudes per al comerç i l'artesania
10 febrer 2021

## Gandia continua apostant per la transformació digital amb la sol·licitud d'ajudes per al comerç i l'artesania10 febrer 2021Última actualització: 14 juliol 2025

![](../gestion/img/e155c37ec7a105e80627bf64ad045e5b1ed9bf4f351a95380691d42cab68a309.jpg)  
  

L’Ajuntament de Gandia ha presentat una proposta per a la _“Convocatòria d’ajudes a l’execució de projectes singulars col·lectius de transformació digital per al comerç i l’artesania”_, convocades per la Càmera de Comerç d’Espanya.

_«En concret, el projecte que presenta Gandia planteja la posada en funcionament d’una plataforma web de serveis, recursos i informació estratègica per a l’acompanyament en el procés de transformació digital de xicotetes i mitjanes empreses dels sectors comerç i artesania. Es tracta, aleshores, d’articular un espai digital que integre, difonga i amplie les iniciatives que ja estan en marxa en l’actualitat i que al mateix temps siga un punt de referència per a la difusió de coneixement i de recursos sobre innovació i transformació en aquests dos sectors»_, ha informat el **regidor de Polítiques Econòmiques, Comerç Indústria, Ocupació i Innovació, Ferran Martínez.**

Per tant, l’acció principal d’aquesta iniciativa és la creació de la plataforma web que concentrarà tota la informació i recursos útils per a impulsar la transformació del comerç i l’artesania local en activitats de valor afegit. I aquesta posada en valor serà possible gràcies a la incorporació de les tecnologies digitals en totes les fases, des de la producció, passant per la distribució i acabant en la venda.

Però a més, _«aquesta mena de contenidor de recursos, pretén esdevindre un espai de referència obert a la col·laboració entre comerços per a impulsar iniciatives i projectes relacionats amb l’ecosistema valencià d’innovació._ _D’aquesta manera, este sistema de plataforma web sorgeix del concepte portal del comerciant però planteja una orientació diferent alhora que complementària»._

La proposta, que es va presentar la passada setmana, va adreçada al conjunt del sector comercial de la ciutat i està dotada amb 34.000 euros pel que fa a la consignació pressupostària del 2021. En cas de ser aprovada començaria a treballar-se en abril d’aquest mateix any.

Cal posar de relleu que aquestes ajudes, participades per la Unió Europea, la Càmera de Comerç d’Espanya i la Generalitat Valenciana, s’integren dins de l’actuació _“Inno-Càmaras-, innovación y competitividad en el comercio minorista. Modernización Comercial”_, dins del Programa Operatiu Plurirregional d’Espanya FEDER. Els pressupostos del Fons Comunitari FEDER regionals per al període 2019-2023, estan gestionats per la Càmera de Comerç d’Espanya i es destinen, entre d’altres coses, a promoure una eficaç consecució del Pla Integral de Suport a la Competitivitat del Comerç Minorista. Per això posen a disposició de les xicotetes i mitjanes empreses tota una sèrie de recursos per a afrontar processos de innovació i transformació digital, al temps que impulsen models empresarials més competitius, innovadors, sostenibles i eficients.

**Ajudes a la innovació i transformació digital**

Cal recordar, que aquest projecte es suma a la convocatòria en marxa per part de l’Ajuntament de les ajudes directes de 300.000 € per a fomentar la innovació i la transformació digital de les micro i xicotetes empreses de la ciutat, amb l’objectiu de fer-les més competitives i operatives en un entorn cada dia més digitalitzat. Poden acollir-se a aquestes ajudes, les microempreses i xicotetes empreses amb domicili fiscal o centre de treball a Gandia, dedicades a l’activitat comercial, inclosa la prestació de serveis, i a l’activitat turística.

Les ajudes cobriran un 80% de la despesa, fins un máxim de 2.400€, sempre i quan es realitze una inversió mínima de 600 euros en alguna de les activitats de modernització establertes a la convocatòria:

\- Solucions de connectivitat

\- Implantació de tecnologies TIC, per tal de garantir la confidencialitat, disponibilitat i integritat de les dades, la seguretat de les xarxes i dels serveis electrònics.

\- Electrònic i màrqueting digital.

\- Assessorament per al diagnòstic tecnològic de l’empresa.

El termini per a sol·licitar-les finalitzarà el pròxim 1 de juny de 2021 i seran computables les despeses realitzades en aquest tipus d’accions des del 14 de març de 2020.

Informació i bases:

[https://www.urbalabgandia.com/ajudes-per-a-la-innovacio.../](https://www.urbalabgandia.com/ajudes-per-a-la-innovacio-i-la-transformacio-digital-2/?fbclid=IwAR0RS7BktPxOznewNy9vEb_azmdjkao0xCc1V7V4Da1CBm05MmDGw98Lobo)